|  |  |
| --- | --- |
| **Elem tartalma:** **Jézus levele – napi elmélkedések** | Kategória: ima |
| Szerző(k): Észak-Dunamenti Nagyboldogasszony Közösség | Esemény: Tábor |
| Kapcsolódó téma: Szentségek | Kapcsolódó előadás: **Szentek legyetek, mert én, az Úr, a ti Istenetek szent vagyok.  Lev 19,2 – a Szentségek tábor négy lelkészi előadása** |
| Régió: Észak-Duna | Település: Nagymaros | Időpont: 2022. 07. |

Kapcsolódó anyagok:

2022\_07\_szentsegek\_ajándékok\_Istentol\_negy\_foeloadas\_ossz\_tabor

2022\_07\_szentsegek\_tema\_es\_esemenyosszegzo\_ossz\_tabor

Törzsanyag:

**Jézus levele**

Napi elmélkedések

(Az első részt névre szóló borítékban mindenki megkapta a tábor kezdetén az esti imánál. Minden nap az adott szentség(ek)ről szóló részt osztottuk ki, mindenki a borítékjában gyűjtötte.)

Úgy örülök, hogy elfogadtad a meghívásomat és itt vagy! Hatalmas kalandra hívlak Téged, nemcsak ezen a héten, hanem életed minden napján. Be akarlak vezetni abba az életbe, amit az Atyával és a Szentlélekkel egységben élünk. Lehet, hogy most még nem érted, mit jelent mindez, de ne félj! Én mindig a legjobbat akarom Neked adni! Készen állsz arra a nagyszerű kalandra, melyet tartogatok Számodra? Gyere, menjünk együtt!

**Jézus**

*„Te vagy az én szeretett fiam, Benned telik kedvem.” (Mk 1,11)*

A **keresztség**ben Isten gyermeke lettél. Elvetettem Benned az isteni élet picinyke kis magját, a Te feladatod is, hogy tápláld azt, többek között a szentségek gyakori és méltó vételével. De tudd, hogy akármilyen mélyre rejted is ezt a magocskát, én sohasem feledkezem el Rólad! Mindig Veled vagyok, senki és semmi sem tud elszakítani tőlem!

*„Megkapjátok a Szentlélek rátok leszálló erejét.” (ApCsel 1,8)*

A **bérmálás** szentségében különleges képességekkel ruházlak fel Téged! Szentlelkemet adom Neked, hogy kibontakoztathasd azokat az ajándékokat, melyeket tőlem kaptál. Személyre szabott tervem van Veled! A küldetést, amelyet szánok Neked, egyedül Te tudod véghezvinni! Szükségem van Rád, számítok Rád Isten országának építésében! De ne félj, Szentlelkemmel mindvégig kísérni foglak életed kalandjában!

*„Élek, de már nem én, hanem Krisztus él énbennem.” (Gal 2,20)*

Minden szentségben valóságosan jelen vagyok, az **Eucharisztiá**ban pedig táplálékul is adom önmagamat. Picivé, kiszolgáltatottá leszek, hogy Te naggyá válhass! El sem tudod képzelni, mennyire várom a találkozást Veled! Fogadj a szívedbe a szentáldozásban! Mondd el, mi bánt, mitől vagy boldog, mesélj el mindent Magadról! Gyere, beszélgessünk!

*„Örök szeretettel szerettelek, azért megőriztem irántad irgalmasságomat.” (Jer 31,3)*

Nagyon fáj, amikor valami kisebb, földi jót előtérbe helyezve elfordulsz tőlem, bűnt követsz el. Tudd, hogy én mindig várok Rád a **szentgyónás**ban! Én mindig Veled vagyok, bármi is történjék! Mérhetetlen az örömöm, amikor visszatérsz hozzám! Vágyom rá, hogy kegyelmeimmel elhalmozzalak! Ne félj elém hozni gyengeségeidet, én új életet adok Neked!

*„Amikor gyönge vagyok, akkor vagyok erős.” (2Kor 12,10)*

Akkor sem hagylak el, ha testi erőd végességét éled át. A **betegek szentségé**ben vigasztalást, békét és erőt adok Neked! Szükség esetén ne félj felvenni ezt a szentséget, hiszen általa értelmet nyer a betegség, a szenvedés. Kereszthalálommal egyesítve felajánlhatod azokat Istennek szeretteidért, barátaidért, az egész emberiségért.

*„Menjetek el az egész világra, és hirdessétek az evangéliumot minden teremtménynek.” (Mk 16,15)*

Az **egyházi rend** a házasság mellett a közösség szolgálatának szentsége. Megkereszteltként az általános papságban részesülsz, feladatod, hogy az élő Isten tanúja legyél a világban. Vannak azonban olyan személyek – talán Te is köztük vagy –, akiket különleges módon is arra hívok, hogy az egyházi rend tagjaként értem és a rábízott emberekért éljen. Ha hallod a hívásomat, ne félj igent mondani rá!

*„A kettő egy test lesz.” (Ter 2,24)*

Sokakat a **házasság** szentségére vezetek, hogy szeretetemet házastársának, gyermekeinek sugározza tovább. Ha felismered, hogy Téged is erre az útra hívlak, ne félj örökre elköteleződni! Életed egyik legizgalmasabb, legnagyobb és legszebb „akadályversenyére” mondasz így igent. Lesznek nehézségek, küzdelmek, de ha beengedtek engem a házasságotokba, nagyon nagy áldásokban lesz részetek!

Köszönöm, hogy elfogadtad mindazokat az ajándékokat, melyeket ezen a héten készítettem Számodra! Vágyom rá, hogy a „szürke” hétköznapokban is élj a szentségek gyakori és méltó vételével, hiszen azokban mind velem találkozhatsz! Az életed csak velem lehet igazán teljes. Én alkottalak meg, én tudom, mi a legjobb számodra, azon az úton akarlak terelgetni, amely elvezet az örök életbe. Gyere hozzám minden nap, mondd el mindazt, ami Benned van. Mindent tudok Rólad, jobban ismerlek, mint Te saját magadat, mégis tőled szeretném mindezt hallani. Szeretném, ha minden nap találkozna tekintetünk az imádságban. Én mindig ottvagyok a számodra, hozzám bármikor fordulhatsz. A szentségekben valóságosan jelen vagyok. Vágyom rá, hogy beléphessek az életedbe. Nyisd ki a szíved, hogy kitölthessem azt az űrt, ami Benned tátong. Be akarlak tölteni a szeretetemmel. Ha igent mondasz nekem, életed legnagyobb kalandjában lesz részed.

Barátod:

Jézus

Eszközigény: